An pagigin bantog kan The Catcher in the Rye nagkawsa tanganing matawan ini nin labing atensyon asin pagsuysoy. Nagin mas patago si Salinger hasta sa diit na sana an saiyang mga bagong ipigruruluwas na obra. Pigsundan nya an nobelang ini nin koleksiyon nin mga halipot na usipon, sa titulong Nine Stories (1953); sarong bolyum na igwa nin laog na novella asin mga halipot na usipon, Franny and Zooey (1961); asin sarong bolyum na naglalaog nin duwang novella, Raise High the Roof Beam, Carpenters and Seymour: An Introduction (1963). An saiyang huring naipublikar na novella na igwa nin titulong Hapsworth 16, 1924, nagluwas sa The New Yorker kan Hunyo 19, 1965. Makalihis an panahon, nag-atubang sya nin pirang legal na remalaso kan 1980 kontra sa biographer na si Ian Hamilton asin man sa pagluwas kan mga memoirs kan huring parte kan 1990 gikan sa duwang tawong harani saiya: si Joyce Maynard, dati nyang kaiuluson; asin man si Margaret Salinger, saiyang aking babayi.